示長兒存心
作者：方回
朝代：宋

paragraphs: 我家歙山下，不滿五頃田。
捐棄已過半，豈不爲子錢。
兵甲跨江海，喧豗踰十年。
零落殆萬卷，荒凉餘數椽。
借使盡售之，事亦關諸天。
平生鄙貨殖，黄金散如烟。
孰知兩鬢雪，枯腸幾不饘。
無憂恐難老，故遣百慮煎。
樂者未必壽，死返在我先。
屬有客語我，法當營塚阡。
兒曹勿過計，葬穴自有緣。
隻雞可以祭，故絮亦足纏。
但戒傚俚俗，佛事徒喧闐。
文公有家禮，夙已書諸篇。
父貧至累子，能不心惻然。
揣量內無愧，視世差獨賢。
囊中了無物，積稿詩三千。
詎敢望放翁，至有萬首傳。
嚴陵所寓屋，稍已割東偏。
鄰翁覓菜地，更當乞西壖。
今我欲裹糧，一汎濤江船。
永謝麟閣夢，寧垂黿鼎涎。
故人儻相濟，匪伊歸棹旋。
紫陽政自佳，携汝追羣仙。